Anamarija Bambir, Centar za autizam

Klara Matejčić, Centar inkluzivne potpore IDEM

**Sažetak**

**Perspektiva pomoćnika u nastavi o njihovim poslovima u inkluzivnoj školi**

Uključivanje učenika s teškoćama u redovni sustav odgoja i obrazovanja stvara prilike za njihov optimalni razvoj, istodobno senzibilizirajući društvo na prihvaćanje različitosti. Inkluzivno obrazovanje čini jedan od važnih čimbenika u suzbijanju diskriminacije. Načela filozofije inkluzije počivaju na ideji poštivanja i prepoznavanja pojedinca kao punopravnog člana školske zajednice s jednakim pristupom učenju i svim aspektima školskog života; zajedno sa svima, ne odvojeno (Richards, Armstrong, 2016.).Ta načela uvelike određuju školsko okružje: fizičku okolinu i sam odgojno-obrazovni proces. S ciljem poboljšanja odgojno-obrazovnog procesa i kvalitete inkluzije učenika s teškoćama u redovnom sustavu odgoja i obrazovanja kao oblik podrške uvedeni su pomoćnici u nastavi. Cilj je ovog rada prikazati ulogu pomoćnika u nastavi iz perspektive samih pomoćnika. Rezultati predstavljeni u radu dobiveni su provedbom fokus grupnih intervjua u sedam osnovih škola u tri hrvatska grada (Zagreb, Velika Gorica i Karlovac) tijekom kojeg je ispitano 40 učitelja razredne i predmetne nastave te 29 pomoćnika u nastavi. Kvalitativnom analizom tri fokus grupna intervjua izdvojeni su odgovori pomoćnika u nastavi vezanih na istraživačka pitanja koja se odnose na poslove pomoćnika u nastavi u odnosu na učenika s teškoćama, učenike bez teškoća te ostale sudionike odgojno-obrazovnog procesa. Dobiveni rezultati uspoređeni su s istraživanjima na istu temu provedenim van Hrvatske. Ovim je radom dan uvid u trenutno stanje uloge pomoćnika u nastavi te čini temelj za daljnji razvoj uloge pomoćnika u nastavi koji u suradnji s učiteljem i kao podrška učitelju omogućuje školu za sve.

**Ključne riječi:** *učenici s teškoćama, inkluzivno obrazovanje, pomoćnici u nastavi, uloga pomoćnika u nastavi*